苏轼
刘丑厮诗
刘生望都民，病羸寄空窑。
有子曰丑厮，十二行操瓢。
墦间得馀粒，雪中拾堕樵。
饥饱共生死，水火同焚漂。
病翁恃一褐，度此积雪宵。
哀哉二暴客，掣去如饥鸮。
翁既死于寒，客亦易此龆。
崎岖走亭长，不惮雪径遥。
我仇祝与苑，物色同遮邀。
行路为出涕，二客竟就枭。
譊譊诉我庭，慷慨惊吾僚。
曰此可名寄，追配郴之荛。
恨我非柳子，击节为尔谣。
官赐二万钱，无家可归娇。
为媾他日妇，婉然初垂髫。
洗沐作小史，裹头束其腰。
笔砚耕学苑，戈矛战天骄。
壮大随所好，忠孝福可徼。
相国有折胁，封侯或吹箫。
人事岂易料，勿轻此僬侥。